Көкөмерен гранит кени
'Көкөмерен гранит кени Нарын облусунун Жумгал районунда, Кызылой кыштагынан 15 км түндүк-чыгыш тарапта, Көкөмерен суусунун оң өйүзүндө. 1955-ж. табылган. Кен аймагын ордовик мезгилинин суусамыр интрузия батолити түзөт. Кен ири кристаллдуу порфир сымал граниттен туруп, батолиттин бир тармагын түзүп жатат. Өңү кызгылтым боз. Гранитте 2–3 см өлчөмдөгү микроклиндин кызгылтым кристаллы жалпы түзүлүштөн өзгөчөлөнүп бөлүнүп, порфир структурасын пайда кылат. Гранит жаракалуу. Жылмалап сайкалдаганда күзгүдөй жаркырап, каралжын жана кызгылтым минералдар ага өзүнчө көрк берип турат. Физикалык-механикалык касиети боюнча дубалдарды каптап кооздоого жарамдуу. Запасы ондогон млн м3ге жетет.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары